
PREZENTAREA SINTETICA A MANUALULUI 


Capitolul 1 începe cu o incursiune in istoria ştiinţei calculatoarelor, aici fiind prezentate 
elementele definitorii şi realizările semnificative din fiecare generaţie de calculatoare. Tot în 
acest capitor sunt prezentate şi câteva dintre preocupările relative la generațiile viitoare de 
calculatoare. Capitolul se încheie cu o descriere a caracteristicilor principale ale unor tipuri 
reprezentative de calculatoare: PC-uri, staţii de lucru, minisupercalculatoare, mainframe-uri şi 
supercalculatoare. 

Capitolul 2 este dedicat prezentării hardware-ului calculatoarelor. Sunt prezentate 
elementele principale ale calculatoarelor numerice: unitatea centrală de prelucrare, memoria, 
discurile magnetice şi optice, dispozitivele periferice de intrare şi dispozitivele periferice de 
ieşire. 

Capitolul 3 analizează problematica software-ului calculatoarelor. Sunt prezentate atât 
conceptele teoretice fundamentale ale sistemelor de operare cât şi evoluţia unor sisteme de 
operare semnificative. Tot în acest capitol se face o sinteză referitoare la limbajele de programare 
şi clasele de aplicaţii software. 

În Capitolul 4 sunt introduse unele cunoştinţe generale referitoare la reţelele de 
calculatoare, protocoalele care se folosesc pentru comunicaţia prin rețele, tipurile şi topologiile 
de reţele şi dispozitivele pentru acestea, mediile de transmisie şi dispozitivele de transmisie, 
precum şi unele cunoştinţe de bază referitoare la Ethernet şi Internet. 

Capitolul 5 este dedicat sistemelor de operare de tip Windows. Sunt prezentate, în acest 
context, probleme referitoare la administrarea fişierelor şi a folderelor, lucrul cu aplicaţiile 
Windows, administrarea imaginilor şi secventelor video, configurarea calculatorului folosind 
Panoul de control, administrarea resurselor hardware şi software şi utilizarea resurselor Internet. 

Capitolul 6 prezintă funcţionarea şi utilizarea editoarelor de documente, cu exemplificare 
pe Microsoft Office Word. Sunt prezentate funcțiile barelor de lucru ale programului Word, 
modurile de vizualizare şi navigare în documente, asistenţa şi ajutorul oferite în Microsoft 
Office, modul în care se lucrează cu documentele şi operaţii ce se pot efectua asupra textului, 
cum se lucrează cu tabele şi cum se tipăresc document. 

În ultimul capitol sunt prezentate funcţiile de bază ale unor programe folosite pentru 
prezentări, cu exemplificare pe Microsoft Office PowerPoint. După ce sunt prezentate elementele 
ferestrei PowerPoint, este arătat modul în care se elaborează o prezentare. Subcapitole distincte 
sunt dedicate operaţiilor efectuate asupra textului unei prezentări şi operaţiilor cu obiectele 
grafice. Capitolul se încheie cu explicarea modului în care se pot utiliza şabloanele de proiectare, 
scheme de culori diferite, diverse scheme de animaţie şi de tranziție, şi modul în care se pot 
vizualiza prezentările realizate. 

